Broj: 711-I-648-P-351-18/19-05-8

Zagreb, 14. ožujka 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12. i 48/13. i 57/15., u daljnjem tekstu: ZSSI),  **u predmetu dužnosnika Ante Barbarića, zamjenika gradonačelnika Grada Pleternice**, na 43. sjednici, održanoj dana 14. ožujka 2019.g., donosi sljedeću:

**ODLUKU**

1. **Istovremenim obnašanjem dužnosti zamjenika gradonačelnika Grada Pleternice i obavljanjem poslova upravljanja obrtom Microplet, obrt za izradu alata, preradu plastike i obradu metala, u vlasništvu dužnosnika, u razdoblju od 25. svibnja 2017.g. do 7. ožujka 2019.g., dužnosnik Anto Barbarić, zamjenik gradonačelnika Grada Pleternice, počinio je povredu članka 14. stavka 1. ZSSI-a.**
2. **Za povrede ZSSI-a, opisane pod točkom I. izreke ove odluke, dužnosniku Anti Barbariću izriče se sankcija iz članka 42. stavka 1. podstavka 1. ZSSI-a, opomena.**

Obrazloženje

Povjerenstvo je na 30. sjednici, održanoj 3. prosinca 2018.g. pokrenulo postupak za odlučivanje o sukobu interesa protiv dužnosnika Ante Barbarića, zamjenika gradonačelnika Grada Pleternice, zbog moguće povrede članka 14. stavka 1. ZSSI-a koja proizlazi iz istovremenog obnašanja navedene dužnosti i obavljanja poslova upravljanja obrtom MICROPLET, obrt za izradu alata, preradu plastike i obradu metala u vlasništvu dužnosnika.

Dužnosnik je u Zakonom propisanom roku dostavio očitovanje na Odluku o pokretanju postupka u kojem u bitnome navodi da je zaposlen u obrtu Microplet u svom vlasništvu te upravljanje istim nije prenio na poslovođu s obzirom da je dobio pravni savjet da isto nije potrebno. Dužnosnik nadalje navodi da uskoro odlazi u mirovinu te da će ga naslijediti supruga, a zaposlit će i poslovođu.

Dana 7. ožujka 2019.g. dužnosnik je dostavio Povjerenstvu Odluku o imenovanju poslovođe u pogonu obrta Microplet na adresi Ante Starčevića 22, Pleternica, kao i poslovođe u izdvojenom pogonu obrta MICROPLET na adresi fra Kaje Adžića 5, Pleternica od 7. ožujka 2019.g., te prijavu za upis navedene promjene u obrtnom registru.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu odredbi ZSSI-a. Uvidom u Registar dužnosnika koji ustrojava i vodi Povjerenstvo utvrđeno je da Anto Barbarić obnaša dužnost zamjenika gradonačelnika Grada Pleternice od 25. svibnja 2017.g. te je stoga, povodom obnašanja navedene dužnosti, obvezan postupati sukladno odredbama ZSSI-a.

 Člankom 14. stavkom 1. ZSSI-a propisano je da dužnosnici ne mogu obavljati poslove upravljanja u poslovnim subjektima.

Člankom 4. stavkom 4. ZSSI-a propisano je da su poslovni subjekti u smislu tog Zakona trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti i članovi drugih poslovnih subjekta osnovanih na temelju zakona.

Člancima 22. i 23. Zakona o obrtu („Narodne novine“, broj 143/13.) propisano je da se obrt može obavljati u više izdvojenih pogona koji moraju udovoljavati uvjetima iz članka 11. toga Zakona. Pod izdvojenim pogonom podrazumijeva se jedan ili više međusobno odvojenih prostora u kojima se obavlja obrt ili koji služi za obavljanje obrta, a nalazi se izvan sjedišta obrta. U svakom izdvojenom pogonu obrtnik koji obavlja slobodni obrt dužan je imenovati poslovođu koji mora ispunjavati uvjete iz članka 8. stavka 1. točke 1. i članka 9. stavka 2. toga Zakona.

Člankom 28. stavkom 1. istog Zakona propisano je da obrtnik može slobodni ili vezani obrt voditi sam ili putem poslovođe koji mora biti u radnom odnosu kod obrtnika i ispunjavati uvjete propisane navedenim Zakonom.

Dužnosnik Anto Barbarić je sukladno obvezi propisanoj člankom 8. ZSSI-a dana 12. srpnja 2017. g. podnio izvješće o imovinskom stanju dužnosnika povodom stupanja na dužnost gradonačelnika Grada Pleternice te 31. siječnja 2018. g. povodom promjene. U oba podnesena izvješća o imovinskom stanju dužnosnik je naveo da je vlasnik obrta Microplet. Dužnosnik je u podnesenim izvješćima također naveo da dužnost zamjenika gradonačelnika Grada Pleternice obnaša kao volonter, bez primanja naknade.

Uvidom u izvadak iz Obrtnog registra Ureda državne uprave u Požeško-slavonskoj županiji utvrđeno je da je pod matičnim brojem obrta 90365275 upisan Microplet, obrt za izradu alata, preradu plastike i obradu metala, vlasnik Anto Barbarić, na adresi Ante Starčevića 22 te je kao datum osnivanja naveden 30. travnja 1996.g. U obrtnom registru nije evidentirano da je upravljanje obrtom preneseno na poslovođu, već samo da je imenovan poslovođa izdvojenog pogona. Usporedbom OIB-a Ante Barbarića navedenog u Obrtnom registru i OIB-a navedenog u izvješćima o imovinskom stanju dužnosnika podnesenim Povjerenstvu, utvrđeno je da je riječ o istoj osobi.

S obzirom da se obrtnici smatraju poslovnim subjektima u smislu ZSSI-a, dužnosnici sukladno članku 14. stavku 1. ZSSI-a, ne mogu obavljati poslove upravljanja obrtom. Budući da da iz podataka upisanih u obrtnom registru, kao i iz očitovanja samog dužnosnika proizlazi da upravljanje obrtom nije bilo preneseno na poslovođu sve do donošenja odluke o imenovanju poslovođe od 7. ožujka 2019.g., Povjerenstvo je iz prikupljenih podataka i dokumentacije nedvojbeno utvrdilo da je dužnosnik Anto Barbarić istovremeno obnašao dužnost zamjenika gradonačelnika Grada Pleternice i obavljao poslove upravljanja obrtom Microplet, čime je počinio povredu članka 14. stavka 1. ZSSI-a, i to u razdoblju od stupanja na dužnost gradonačelnika Grada Pleternice do donošenja odluke o imenovanju poslovođe, 7. ožujka 2019.g.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Prilikom odmjeravanja vrste sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Uzimajući u obzir okolnost da dužnosnik Anto Barbarić dužnost zamjenika gradonačelnika Grada Pleternice obnaša kao volonter, bez primanja naknade, kao i okolnost da propust prenošenja upravljačkih prava na povjerenika predstavlja lakšu povredu odredbi ZSSI-a, Povjerenstvo je smatralo primjerenim izricanje sankcije opomene.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Anto Barbarić, elektronička dostava
2. Objava na internetskoj stranici Povjerenstva
3. Pismohrana